Petisie eis standpunt oor Rusland | Maroela Media
Mense skuil in Oekraïne. (Foto: Aris_Messinis/AFP)
Die DA het 'n petisie van stapel gestuur wat die Suid-Afrikaanse regering versoek om 'n beslissende standpunt oor die Russiese inval in Oekraïne in te neem. Meer as 2 900 mense het die petisie tot dusver onderteken.
Sedert Rusland sy buurland tien dae gelede ingeval het, het die regering grotendeels oor die gebeure geswyg of 'n neutrale standpunt gehandhaaf. Dít ná verskeie oproepe aan die regering om standpunt in te neem, asook dat die ANC sy Brics-lidmaatskap moet gebruik om Rusland se onmiddellike onttrekking uit Oekraïne te bepleit.
Die departement van internasionale betrekkinge en samewerking het boonop vroeër die week aangedui dat die regering ook buite stemming oor die Verenigde Nasies (VN) se resolusie oor die Rusland-Oekraïne-konflik sal bly. Die resolusie veroordeel Rusland vir sy inval in Oekraïne en eis dat hy sy magte onttrek.
"Die regering wou nie standpunt inneem nie. Toe het die departement vir internasionale betrekkinge en samewerking (Dirco) tereg die inval veroordeel, waarna pres. Cyril Ramaphosa egter Naledi Pandor, minister van internasionale betrekkinge, se onmeetbare standpunt verwerp het," sê Darren Bergman, DA-skaduminister vir internasionale betrekkinge,
Thandi Modise, minister van verdediging, het ook enkele ure nadat Rusland Oekraïne ingeval het 'n geselligheid van die Russiese ambassadeur saam met lede van haar departement in Suid-Afrika bygewoon.
Bergman sê die regering kan nie in die aangesig "van so 'n oorweldigende gruweldaad" hande gevou staan en toekyk hoe "sy kameraad" 'n buurland vernietig nie.
"Historiese lojaliteit troef nie oorlogsverklarings nie."
Die petisie versoek onder meer dat die regering sy Brics-lidmaatskap gebruik om te verseker dat
Rusland aanspreeklik gehou word teenoor die Geneefse konvensie en internasionale reg, asook om te verseker dat Rusland geen wapen gebruik wat die Lieber-kode oortree nie. Die regering word verder versoek om nie te help om enige geld, transaksies of saketransaksies te fasiliteer of aan te bied wat die sanksies kan teëwerk wat deur die internasionale gemeenskap ingestel is as maatreëls om 'n onmiddellike onttrekking te bewerkstellig nie.
"Tensy Suid-Afrika alles in sy vermoë doen om die inval te veroordeel en Rusland aan te spoor om sy magte te onttrek, sal die regering aandadig aan hierdie onnodige oorlog wees en menige mense se bloed op sy hande hê."
Die party meen Suid-Afrika sal deur die geskiedenis veroordeel word dat die land aan die verkeerde kant van vrede gestaan het.
"Ons wil dit onomwonde stel dat die Russiese inval in Oekraïne nie onbetwis kan bly nie. Die ANC-regering kan ook nie 'n neutrale posisie probeer handhaaf nie. Daar sal geen neutraliteit in dié oorlog wees nie."
Twee sterf toe skote in Jhb klap
Australiërs staal hulle vir nóg storms
Ramaphosa het reeds sy ondersteuning aan Rusland gegee. Modise het ook al haar glasie geklink saam met die Russe. Hulle is lankal in die bed met die Russe. Almal weet mos waar staan die gemors wat SA sonder n enkele bom in n puinhoop verander het.
Die standpunt sal wees "Ons die ANC is chomas met Rusland en skuld hulle baie geld"
Alle moeilike besluite wat die regering moet neem word voorafgegaan deur n zuma stilte. Hulle het net nie die vermoe om besluite van die aard te neem nie.
Ek wonder of petisies ooit die doel dien.
Die DA se totale gebrek aan enige insig in die agtergrond en jarelange aanloop tot die stryd is skrikwekkend!